[pic] | KOMISIA EURÓPSKYCH SPOLOČENSTIEV |

Brusel, 26.10.2007

KOM(2007) 669 v konečnom znení

2007/0230 (COD)

Návrh

SMERNICE EURÓPSKEHO PARLAMENTU A RADY

ktorou sa mení a dopĺňa smernica 2004/40/ES o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych činidiel (elektromagnetické polia) (18. individuálna smernica v zmysle článku 16 ods. 1 smernice 89/391/EHS)

(predložen ý Komisiou)

ODÔVODNENIE

KONTEXT NÁVRHU |

110 | Dôvody a ciele návrhu Cieľom tohto návrhu je odložiť lehotu na transpozíciu smernice Európskeho parlamentu a Rady 2004/40/ES[1] z 29. apríla 2004 o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych činidiel (elektromagnetické polia) na 30. apríla 2012. V roku 2006 lekárske spoločenstvo oznámilo Komisii svoje obavy týkajúce sa implementácie tejto smernice. Medzné hodnoty vystavenia stanovené v uvedenej smernici by neprimeraným spôsobom obmedzili využitie a rozvoj zobrazovania magnetickou rezonanciou (MRI), ktoré sa v súčasnosti považuje za nevyhnutný nástroj na diagnostiku a liečenie mnohých chorôb. Aj ďalšie priemyselné odvetvia následne vyjadrili svoje obavy týkajúce sa vplyvu smernice na ich činnosť. Komisia reagovala na tieto obavy prijatím niekoľkých opatrení. V snahe o čo najväčšiu transparentnosť sa spojila s členskými štátmi a Európskym parlamentom a informovala ich o opatreniach, ktoré sa chystá prijať. V tejto súvislosti členské štáty požiadala, aby ju informovali o prípadných ťažkostiach spojených s implementáciou smernice. Takisto začala štúdiu hodnotenia skutočného vplyvu ustanovení smernice na lekárske postupy využívajúce MRI. Výsledky tejto štúdie budú k dispozícii začiatkom roka 2008 a budú oznámené členským štátom a Európskemu parlamentu. Medzitým boli nedávno uverejnené výsledky štúdie posúdenia elektromagnetických polí v okolí prístrojov MRI (Assessment of electromagnetic fields around magnetic resonance imaging (MRI) equipment) uskutočnenej vládou Spojeného kráľovstva a komentár holandskej Rady pre zdravie (Gezondheidsraad) vypracovaný v spolupráci s obdobným orgánom v Belgicku k prípadným obmedzeniam MRI vyplývajúcim z implementácie smernice EÚ (Comments concerning possible MRI restrictions due to implementation of a EU Directive). Tieto dva dokumenty na vysoko vedeckej úrovni potvrdzujú možnosť interferencie medzných hodnôt ustanovených v smernici s lekárskymi postupmi využívajúcim MRI. Okrem toho Medzinárodná komisia na ochranu pred neionizačným žiarením (International Commission for Non-ionising Radiation Protection – ICNIRP) v súčasnosti preskúmava usmernenia týkajúce sa statických magnetických polí a časovo premenných nízkofrekvenčných polí, z ktorých pôvodne smernica vychádzala. V oboch prípadoch by sa novými odporúčaniami pre nízkofrekvenčné polia mali pravdepodobne stanoviť menej prísne medzné hodnoty ako hodnoty uvedené v smernici. Tieto zmeny by mali byť odôvodnené novými vedeckými štúdiami uskutočnenými po prijatí smernice. Nové odporúčania ICNIRP sa očakávajú v novembri 2007, respektíve na jeseň 2008. Svetová zdravotnícka organizácia (WHO) v súčasnosti takisto pracuje na revízii svojich kritérií hygieny životného prostredia platných pre elektromagnetické polia, aby sa zohľadnili posledné dostupné vedecké štúdie. Lehota na transpozíciu smernice 2004/40/ES do práva členských štátov je určená na 30. apríla 2008. Vzhľadom na uvedený vývoj je potrebné posunúť tento dátum o štyri roky: - aby bolo možné uskutočniť úplnú analýzu štúdií vrátane štúdie, ktorú začala Komisia, pokiaľ ide o možné negatívne dôsledky medzných hodnôt vystavenia stanovených v smernici na lekárske využitie MRI; - aby sa počkalo na výsledky revízie odporúčaní ICNIRP a zohľadnili sa kritériá hygieny životného prostredia pre elektromagnetické polia WHO na základe posledných vedeckých štúdií týkajúcich sa účinkov elektromagnetických polí na zdravie ľudí, ktoré boli uverejnené po prijatí smernice a - aby sa uskutočnilo podrobné hodnotenie vplyvu ustanovení smernice a navrhla sa revízia smernice s cieľom zabezpečiť súčasne vysokú úroveň ochrany zdravia a bezpečnosti pracovníkov a zachovanie a rozvoj lekárskych a priemyselných činností, pri ktorých sa využívajú elektromagnetické polia. |

120 | Všeobecný kontext Smernica 2004/40/ES je 18. individuálnou smernicou v zmysle článku 16 ods. 1 smernice Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci. Táto smernica sa vzťahuje na ohrozenie zdravia a bezpečnosti pracovníkov v dôsledku známych krátkodobých škodlivých účinkov, ktoré sú spôsobené vystavením elektromagnetickým poliam pri výkone zamestnania. Ustanovenia smernice sú „minimálne požiadavky“ a každý členský štát môže prijať prísnejšie predpisy. V smernici sa ustanovujú medzné hodnoty vystavenia časovo premenlivým elektrickým, magnetickým a elektromagnetickým poliam s frekvenciou od 0 do 300 GHz[2]. Žiadny pracovník nemôže byť vystavený hodnotám polí presahujúcim tieto medzné hodnoty, ktoré vychádzajú z účinkov na zdravie a zo zistení o biologickom pôsobení. V smernici sa takisto pre časovo premenlivé i statické polia ustanovujú akčné hodnoty. Sú to úrovne vyjadrené v priamo merateľných hodnotách, pri prekročení ktorých zamestnávateľ musí prijať jedno alebo niekoľko opatrení ustanovených v smernici. Dodržanie týchto akčných hodnôt zabezpečuje okrem iného dodržanie príslušných medzných hodnôt vystavenia. Medzné hodnoty uložené smernicou boli ustanovené na základe odporúčaní ICNIRP, orgánu uznávaného vo svete za autoritu v oblasti posudzovania účinkov tohto druhu žiarenia na zdravie. ICNIRP úzko spolupracuje s medzinárodnými organizáciami, ako sú WHO, ILO, IRPA, ISO, CENELEC, IEC, CIE, IEEE atď. Smernica je založená na filozofii prevencie, ktorá už bola všeobecnejšie ustanovená v rámcovej smernici 89/391/EHS: všetci pracovníci bez ohľadu na odvetvie činnosti, ktorí sú vystavení rovnakým rizikám, majú právo na rovnakú ochranu; povinnosť zamestnávateľa pristúpiť k určeniu a hodnoteniu rizík; odstránenie zistených rizík, alebo v prípade, že to nie je možné, ich zníženie na minimum; špecifické informovanie a odborná príprava príslušných pracovníkov a konzultácia s nimi; primeraný zdravotnícky dohľad. Smernica sa vzťahuje na všetky oblasti činnosti bez výnimky a musí byť transponovaná do vnútroštátnych predpisov najneskôr 30. apríla 2008. Počas diskusií, ktoré predchádzali jej prijatiu, bol špecifický prípad lekárskeho zobrazovania magnetickou rezonanciou podrobne prediskutovaný v Rade aj v Európskom parlamente. Počas rokovaní v Rade poskytli svoju technickú pomoc národní experti z inštitúcií ako National Radiation Protection Board (NRPB, UK), Institut national de recherche et de sécurité (INRS, Francúzsko), Finnish Institute of Occupational Health (FIOH, Fínsko) a Bundesamt für Strahlenschutz (BfS, Nemecko). Predsedníctvo Rady opakovane požiadalo o stanovisko ICNIRP. Keďže sa nedal dokázať žiadny nežiaduci vplyv, spoluzákonodarci prijali smernicu s pozmenením niektorých hodnôt pôvodne navrhovaných Komisiou, najmä nestanovenie medznej hodnoty vystavenia pre statické magnetické polia, ktorá tvorí základnú zložku MRI, pretože táto hodnota bola v čase prijatia smernice práve predmetom preskúmania vzhľadom na najnovšie vedecké poznatky. |

130 |

140 | Súlad s ostatnými politikami a cieľmi Únie Tento návrh je v súlade s cieľmi ostatných politík Európskej únie, najmä pokiaľ ide o zlepšenie právneho rámca v záujme zabezpečenia takého súboru sekundárnych právnych predpisov Spoločenstva, ktorý bude jasný, zrozumiteľný, aktuálny a bude slúžiť záujmom občanov a hospodárskych subjektov. Odklad implementácie smernice 2004/40/ES na vnútroštátnej úrovni totiž umožní lepšie vyhodnotiť jej účinky na úroveň ochrany zamestnancov a jej vplyv na lekárske postupy využívajúce RMI a na niektoré priemyselné postupy. Tento odklad takisto umožní aktualizovať ustanovenia smernice vzhľadom na najnovšie vedecké poznatky týkajúce sa účinkov elektromagnetického žiarenia na zdravie, ktoré neboli k dispozícii v čase prijatia smernice. |

KONZULTÁCIA SO ZAINTERESOVANÝMI STRANAMI A HODNOTENIE VPLYVU |

Konzultácia so zainteresovanými stranami |

211 | Metódy konzultácie, hlavné oslovené sektory a všeobecný profil respondentov Konzultácia s Poradným výborom pre bezpečnosť a ochranu zdravia pri práci v súlade s rozhodnutím Rady z 22. júla 2003, ktorým sa zriaďuje Poradný výbor pre bezpečnosť a ochranu zdravia pri práci, ktorý vydal priaznivé stanovisko. Konzultácia s vnútroštátnymi orgánmi členských štátov prostredníctvom listov zaslaných stálym zastúpeniam. Konzultácia s vedeckými odborníkmi v tejto oblasti a s Medzinárodnou komisiou na ochranu pred neionizačným žiarením počas dvojstranných stretnutí s útvarmi Komisie. Vzhľadom na charakter návrhu, ktorý sa dotýka iba dátumu transpozície smernice bez zmeny a doplnenia jej zásadných ustanovení, sa po konzultácii právneho útvaru a generálneho sekretariátu Komisie rozhodlo, že v tomto prípade nie je potrebná konzultácia so sociálnymi partnermi na európskej úrovni v súlade s článkom 138 Zmluvy o ES. |

212 | Zhrnutie odpovedí Zástupcovia sociálnych partnerov a zástupcovia vlád 27 členských štátov v Poradnom výbore pre bezpečnosť a ochranu zdravia pri práci potvrdili na plenárnom zasadnutí z 21. júna 2007 stanovisko, ktoré predložila pracovná skupina pre elektromagnetické žiarenie poverená pomôcť Komisii v otázke RMI. Výbor sa vyslovil za celkové riešenie pre všetky kategórie pracovníkov a za predĺženie lehoty na transpozíciu smernice do vnútroštátneho práva. Je potrebná dodatočná lehota na objasnenie výkladu vystavenia statickým magnetickým poliam a nimi vytváraných prúdov a na konečné vydanie nových odporúčaní ICNIRP. Predĺžením lehoty na transpozíciu by sa takisto zaručilo, aby sa hodnotenie a výpočet úrovní vystavenia uskutočňovali na základe harmonizovaných európskych noriem, ktoré v súčasnosti pripravuje Cenelec a ktorých predloženie sa očakáva na jar 2008. Členské štáty vo svojich odpovediach na listy zaslané Komisiou potvrdili svoje obavy týkajúce sa ťažkostí pri uplatnení súčasného znenia smernice v oblasti zdravotníctva a vyslovili sa za predĺženie lehoty na transpozíciu smernice, aby Komisia mohla v tejte lehote predložiť zmenenú a doplnenú smernicu, ktorou by sa zaručilo zachovanie a rozvoj MRI a zároveň ochrana zdravia pracovníkov. Konzultácie s vedeckými odborníkmi a s ICNIRP potvrdzujú názor, podľa ktorého by niektoré medzné hodnoty, stanovené v súčasnosti v smernici, mohli byť vzhľadom na nové vedecké poznatky považované za príliš obmedzujúce, a mať tak negatívny vplyv na používanie prístrojov na zobrazovanie magnetickou rezonanciou a niektorých priemyselných postupov. Z týchto konzultácií takisto vyplýva, že odporúčania ICNIRP, z ktorých smernica vychádza, sa v súčasnosti revidujú a že nové odporúčania a nové znenie kritérií hygieny životného prostredia pre elektromagnetické žiarenie WHO budú k dispozícii koncom roka 2008. |

Získavanie a využívanie expertízy |

229 | Komisia sa obrátila na odborníkov uznávaných na medzinárodnej úrovni, pokiaľ ide o účinky elektromagnetického žiarenia na zdravie, a zohľadnila výsledky vedeckej štúdie uskutočnenej vládou Spojeného kráľovstva, ktorej predmetom je hodnotenie elektromagnetických polí v okolí prístrojov MRI, ako aj stanovisko holandskej Rady pre zdravie. Podľa týchto názorov sa odporúča odložiť dátum transpozície smernice. Komisia takisto začala vedeckú štúdiu na určenie úrovní vystavenia zdravotníckeho personálu a jej účinkov na postupy používané pri lekárskom zobrazovaní magnetickou rezonanciou. Výsledky sa očakávajú začiatkom roka 2008. |

230 | Hodnotenie vplyvu Možnosť č. 1: V tomto štádiu nič nerobiť. Pri tejto možnosti by mali členské štáty povinnosť transponovať smernicu do vnútroštátneho práva k stanovenému dátumu a uplatňovať ju s prípadnými vážnymi dôsledkami pre kontinuitu zdravotníckej starostlivosti, pri ktorej sa využíva MRI. Mohlo by sa to nadmerne dotknúť niektorých priemyselných činností. Možnosť č. 2: Odklad dátumu transpozície smernice umožňuje neblokovať neprávom používanie MRI alebo iných priemyselných činností. Vedecké spoločenstvo môže zároveň revidovať medzné hodnoty vystavenia pracovníkov elektromagnetickým poliam. Tento odklad by tak poskytol dostatočný čas na revíziu smernice a najmä jej medzných hodnôt vystavenia vzhľadom na nové vedecké poznatky, aby sa zaručila vysoká úroveň ochrany pracovníkov a kontinuita hospodárskych činností. Navrhovaná zmena a doplnenie sa týkajú iba povinnosti členských štátov transponovať smernicu k 30. aprílu 2008. Podnikom sa tým neukladajú žiadne ďalšie povinnosti. Vzhľadom na jeho charakter nebol tento návrh predmetom podrobnejšieho hodnotenia vplyvu. |

PRÁVNE PRVKY NÁVRHU |

305 | Zhrnutie navrhovaných opatrení Návrhom sa mení a dopĺňa článok 13 ods. 1 smernice 2004/40/ES tak, aby sa odložil dátum transpozície na 30. apríla 2012. |

310 | Právny základ Článok 137 ods. 2 Zmluvy o ES. |

320 | Zásada subsidiarity Zásada subsidiarity sa uplatňuje do tej miery, do akej sa návrh týka oblasti ochrany zdravia a bezpečnosti pracovníkov pri práci, ktorá nepatrí do výlučnej pôsobnosti Spoločenstva. |

Ciele návrhu nemožno uspokojivo uskutočniť na úrovni jednotlivých členských štátov, pretože zmenu a doplnenie a zrušenie ustanovení smerníc nemožno uskutočniť na vnútroštátnej úrovni. |

323 | Ciele návrhu možno dosiahnuť iba na úrovni Spoločenstva, pretože týmto návrhom sa mení a dopĺňa platný právny akt Spoločenstva, čo by nemohli uskutočniť samotné členské štáty. |

Zásada subsidiarity sa dodržuje do tej miery, do akej návrh mení a dopĺňa existujúce predpisy Spoločenstva. |

Zásada proporcionality Návrh je v súlade so zásadou proporcionality, pretože |

331 | sa návrh obmedzuje na odklad dátumu transpozície smernice na 30. apríla 2012, aby sa poskytol potrebný čas na hodnotenie jej vplyvu mimo iného na využitie zobrazovania magnetickou rezonanciou a na jej prispôsobenie novým vedeckým poznatkom. |

Výber nástrojov |

341 | Navrhovaný(-é) nástroj(-e): smernica. |

342 | Iné nástroje by neboli vhodné. Keďže ide o zmenu a doplnenie smernice, jediným primeraným prostriedkom je prijatie smernice. |

VPLYV NA ROZPOčET |

409 | Návrh nemá vplyv na rozpočet Spoločenstva. |

DOPLňUJÚCE INFORMÁCIE |

510 | Zjednodušenie |

511 | Návrh nevedie k zjednodušeniu právneho rámca. Jeho cieľom je iba odklad dátumu transpozície smernice 2004/40/ES na 30. apríla 2012. |

520 | Zrušenie platných právnych predpisov Prijatím návrhu sa nezrušia platné právne predpisy. |

560 | Európsky hospodársky priestor Tento návrh aktu patrí do oblasti pôsobnosti dohody o EHP, a preto ho treba rozšíriť na Európsky hospodársky priestor. |

570 | Podrobné vysvetlenie návrhu podľa jednotlivých kapitol alebo článkov Týmto návrhom sa odkladá dátum transpozície smernice 2004/40/ES na 30. apríla 2012. Tieto ďalšie štyri roky na transpozíciu ustanovení smernice do vnútroštátneho práva sa odôvodňujú vyjadrenými obavami, čiastočne potvrdenými, že medzné hodnoty vystavenia ustanovené v smernici by mohli mať neúmerný vplyv na kontinuitu lekárskych postupov, pri ktorých sa využíva zobrazovanie magnetickou rezonanciou, a potrebou poskytnúť vedeckému spoločenstvu dostatočný čas na vyhodnotenie najnovších vedeckých štúdií týkajúcich sa účinkov elektromagnetického žiarenia na zdravie, na ktorých sa medzné hodnoty a ustanovenia smernice zakladajú. Článkom 1 návrhu sa zodpovedajúcim spôsobom mení a dopĺňa článok 13 ods. 1 „Transpozícia“ smernice 2004/40/ES. |

directive |

1. 2007/0230 (COD)

Návrh

SMERNICE EURÓPSKEHO PARLAMENTU A RADY

ktorou sa mení a dopĺňa smernica 2004/40/ES o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych činidiel (elektromagnetické polia) (18. individuálna smernica v zmysle článku 16 ods. 1 smernice 89/391/EHS)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o založení Európskeho spoločenstva, a najmä na jej článok 137 ods. 2,

so zreteľom na návrh Komisie[3],

so zreteľom na stanovisko Európskeho hospodárskeho a sociálneho výboru[4],

so zreteľom na stanovisko Výboru regiónov[5],

konajúc v súlade s postupom uvedeným v článku 251 Zmluvy[6],

keďže:

(1) Smernicou 2004/40/ES Parlamentu a Rady[7] sa ustanovujú minimálne zdravotné a bezpečnostné požiadavky na ochranu pracovníkov pred rizikami vyplývajúcimi z vystavenia elektromagnetickým poliam. V článku 13 ods. 1 uvedenej smernice sa ustanovuje, že členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 30. apríla 2008.

(2) V smernici 2004/40/ES sa ustanovujú akčné hodnoty a medzné hodnoty založené na odporúčaniach Medzinárodnej komisie na ochranu pred neionizačným žiarením. Európsky parlament, Rada a Komisia boli oboznámení s novými vedeckými štúdiami týkajúcimi sa účinkov vystavenia elektromagnetickému žiareniu na zdravie, ktoré boli uverejnené po prijatí smernice; výsledky týchto vedeckých štúdií v súčasnosti preskúmava jednak Medzinárodná komisia na ochranu pred neionizačným žiarením v rámci práve prebiehajúcej revízie svojich odporúčaní a jednak Svetová zdravotnícka organizácia v rámci revízie svojich kritérií hygieny životného prostredia. Tieto nové odporúčania, ktorých uverejnenie sa očakáva do konca roka 2008, by mali obsahovať prvky, ktoré by mohli viesť k zásadným zmenám akčných hodnôt a medzných hodnôt.

(3) V tejto súvislosti je potrebné podrobne preskúmať prípadný vplyv implementácie smernice 2004/40/ES na využívanie lekárskych postupov založených na zobrazovaní a na niektoré priemyselné činnosti. Komisia začala štúdiu, ktorej cieľom je priame a kvantitatívne hodnotenie situácie týkajúcej sa lekárskeho zobrazovania. Je preto potrebné zohľadniť výsledky tejto štúdie, ktoré sa očakávajú začiatkom roka 2008, a podobných štúdií začatých členskými štátmi, aby sa zabezpečila rovnováha medzi prevenciou prípadných rizík pre zdravie pracovníkov a prístupom k výhodám, ktoré umožňuje efektívne využívanie príslušných lekárskych technológií.

(4) V smernici v článku 3 ods. 3 sa ustanovuje, že posudzovanie, meranie a/alebo výpočet vystavenia pracovníkov účinkom elektromagnetických polí sa riadia harmonizovanými európskymi normami výboru Cenelec. Je potrebné zohľadniť tieto harmonizované normy, ktoré sú zásadné na zabezpečenie jednotného uplatnenia smernice a ktoré sa očakávajú v roku 2008.

(5) Odklad konečného dátumu transpozície smernice 2004/40/ES o štyri roky je odôvodnený dobou potrebnou na získanie a posúdenie týchto nových informácií, ako aj na vypracovanie a prijatie nového návrhu smernice,

PRIJALI TÚTO SMERNICU:

Článok 1

Článok 13 ods. 1 smernice 2004/40/ES sa mení a dopĺňa takto:

„1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 30. apríla 2012. Bezodkladne o tom informujú Komisiu.

Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.“

Článok 2

Táto smernica nadobúda účinnosť dňom jej uverejnenia v Úradnom vestníku Európskej únie .

Článok 3

Táto smernica je určená členským štátom.

V Bruseli […]

Za Európsky parlament Za Radu

predseda predseda

[1] Ú. v. EÚ L 184, 24.5.2004, s. 23.

[2] 300 GHz: frekvencia 300 miliárd hertzov. „Hertz“ (skratka Hz) je medzinárodná jednotka frekvencie.

[3] Ú. v. EÚ C [...], [...], s.[...].

[4] Ú. v. EÚ C [...], [...], s.[...].

[5] Ú. v. EÚ C [...], [...], s.[...].

[6] Ú. v. EÚ C [...], [...], s.[...].

[7] Ú. v. EÚ L 184, 24.5.2004, s. 23.